ג'וד לאו

ביוגרפיה

לאו נולד בלואיסהם, דרום לונדון שבממלכה המאוחדת למשפחה נוצרית-אנגלית. שני הוריו הם מורים. שמו הפרטי ניתן לו בהשראת השיר של הביטלס "היי ג'וד". יש לו אחות בשם נטשה, היא אמנית ומעצבת גרפית.
התחיל לשחק בגיל צעיר, כשהיה בן 12 הופיע במחזמר יוסף וכתונת הפסים המשגעת, ובגיל 17, הוא נשר מהתיכון, ושיחק בטלוויזיה באופרת הסבון הבריטית "משפחות".
בצילומי הסרט Shopping פגש את סיידי פרוסט. השניים נישאו ב-2 בספטמבר 1997 לזוג ארבעה ילדים: פינליי (בן חורג ללאו, נולד ב-1990), רפרטי (נולד ב-1996), אייריס (נולדה ב-2000), ורודי (נולד ב-2002). קייט מוס היא הסנדקית של אייריס. הזוג התגרש ב-29 באוקטובר 2003. ב-2005, הגיעו הזוג להסדר הגירושין לאחר שנתיים של משא ומתן.
לאו התארס לסיינה מילר, אשר כיכבה איתו באלפי. ב-18 ביוני 2005, פרסם לאו התנצלות פומבית לארוסתו על כך שהיה לו רומן עם המטפלת של ילדיו מאשתו לשעבר; למרות הפרשיה המביכה, הזוג השלים לתקופה קצרה. ב-12 בנובמבר 2006, פרסם הזוג כי הקשר ביניהם נגמר. במהלך ארבע השנים שלאחר מכן היו ללאו מספר מערכות יחסים קצרות, ומאחת מהן (רומן קצר-מועד עם מלצרית צרפתייה) אף נולדה לו בת. במהלך 2010 פורסמו מספר עדויות מצולמות לכך שמילר ולאו חזרו לנהל מערכת יחסים רומנטית, ובאוגוסט 2010 אף פורסם כי השניים ערכו טקס נישואין פרימיטיבי במהלך חופשה בדרום-אמריקה, על מנת לבטא את מחויבותם זה לזו.
במרץ 2015, נולדה בתו החמישית של לאו מאישה בשם קתרין הארדינג. לאו טוען כי הם אינם במערכת יחסים.

קריירה

ב-1987, החל לאו לשחק בתיאטרון הלאומי לצעירים. ב-1989, קיבל את תפקידו הראשון בטלוויזיה, בסרט המבוסס על ספר הילדים "The Tailor of Gloucester". לאחר ששיחק במספר תפקידים משניים בטלוויזיה הבריטית, לאו פרץ לתודעה בסרט הפשע "שופינג" (1994).
תפקידו המשמעותי הראשון בקולנוע היה ב-1997 בסרט "מה קרה בגטקה?", עוד הופיע בסרט "ויילד" בתפקיד בוזי, המאהב של אוסקר ויילד. פריצת הדרך הקולנועית שלו הייתה ב-1999, בסרטו של אנתוני מינגלה "הכישרון של מר ריפלי", כאשר היה מועמד לפרס האוסקר כשחקן המשנה הטוב ביותר וזכה בפרס באפט"א לשחקן הטוב ביותר בתפקיד משנה.
לאו הקים חברת הפקות "Natural Nylon" יחד עם אשתו סיידי פרוסט ועם השחקנים יואן מקגרגור, שון פרטווי וג'וני לי מילר. ב-2002 הופיע לצד טום הנקס ופול ניומן ב"הדרך לפרדישן", וב-2003 היה מועמד שוב לפרס האוסקר כשחקן הטוב ביותר על תפקידו ב"קולד מאונטן" לצידה של ניקול קידמן.
בשנת 2004 הופיע בסרט המדע בדיוני "סקיי קפטן" לצד גווינת' פלטרו, אנג'לינה ג'ולי. סרטו הבא היה "אלפי", הפקה מחודשת של הסרט מ-1966 בו גילם מייקל קיין את התפקיד הראשי. עוד באותה שנה שיחק בקומדיה "אני אוהב האקביז", ובדרמה הרומנטית "קרוב יותר", בתפקיד השחקן ארול פלין בסרט "הטייס".
ב-2006, הופיע בסרט "החופשה" לצד קמרון דיאז.
בשנת 2007, הופיע בסרט "משחקי בילוש לצד מייקל קיין.
בשנת 2009 הופיע בהצגה המלט בברודוויי.
באותה שנה, הוא כיכב בסרטו של גאי ריצ'י "שרלוק הולמס" בתפקיד דוקטור ווטסון עוזרו הנאמן של שרלוק הולמס (רוברט דאוני ג'וניור). וב-2011 הופיעו השניים בסרט ההמשך שרלוק הולמס: משחק הצללים, כמו כן הוא שיחק את אביו של הוגו בסרט "הוגו".
בשנת 2012, הוא כיכב לצד קירה נייטלי בסרט אנה קארנינה, ודובב את דמותו של פיץ' בסרט שומרי האגדות. ב-2013, הוא שיחק בסרט "תופעות לוואי" לצד רוני מארה וצ'נינג טייטום. בשנת 2014, שיחק בתפקיד הראשי בסרט "הים השחור" ובסרט "מלון גרנד בודפשט". ב-2015, שיחק בסרט "מרגלת".
בשנת 2017 כיכב בתפקיד הראשי בסדרה האפיפיור הצעיר מאת היוצר פאולו סורנטינו. כמו כן שיחק בסרט "קינג ארתור: אגדת החרב", פנטזיה היסטורית על המלך ארתור אשר הפך למיתוס בתפקיד וורטיגרן, לצידם של צ'ארלי האנם, אריק באנה, אסטריד ברג'ס פריסבי ודג'ימון הונסו.
בשנת 2019 שיחק בסרט "יום גשום בניו יורק", קומדיה רומנטית שכתב וביים וודי אלן.